Diari Oficial de la Generalitat Valenciana


Sumari del DOGV 3387, del 04-12-1998 (1998/9469)

ORDRE de 26 de novembre de 1998, de la Conselleria d'Ocupació, Indústria i Comerç, per la qual es convoquen diverses ajudes per als ocupadors d'extreballadors de les empreses dedicades a l'estampació tèxtil per aerografia afectats per la Síndrome Ardystil per a l'exercici 1999.
--------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3387

Data del DOGV
:   04-12-1998

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1998/9469


Data del document
:   26-11-1998

Organisme emissor
:   Conselleria d'Ocupació, Indústria i Comerç

Tipus de document
:   Ordre

Anàlisi jurídica

ORDRE de 26 de novembre de 1998, de la Conselleria d'Ocupació, Indústria i Comerç, per la qual es convoquen diverses ajudes per als ocupadors d'extreballadors de les empreses dedicades a l'estampació tèxtil per aerografia afectats per la Síndrome Ardystil per a l'exercici 1999. [1998/X9469]
  
Entre les mesures de foment d'ocupació impulsada per la Conselleria d'Ocupació, Indústria i Comerç, apareixen les destinades a persones que per la seua específica problemàtica, tenen difícil l'accés i la permanència en el món laboral. Aquest és el cas dels extreballadors d'empreses que es dedicaven a l'estampació tèxtil per aerografia i que resultaren afectats en la seua salut.
  
En virtut d'això i fent ús de les facultats atribuïdes per l'article 35 de la Llei 5/1983, de 30 de desembre, i l'article 47 del Text Refós de la Llei d'Hisenda Pública de la Generalitat Valenciana,
  
ORDENE
  
Article 1. Objecte i àmbit
  
1. L'objecte de la present ordre és establir un programa d'ajudes econòmiques amb el propòsit de compensar a l'ocupador el cost de les possibles absències del lloc de treball, ja siga per reconeixements mèdics o per malaltia, dels treballadors que pertanguen al col·lectiu dels afectats per la Síndrome Ardystil, d'acord amb les consignacions pressupostàries que a l'efecte establisca la Llei de Pressupostos de la Generalitat Valenciana per a 1999.
  
2. El règim de les ajudes serà d'aplicació de la manera que es determina en els següents articles.
  
Article 2. Accions susceptibles de suport
  
La Conselleria d'Ocupació, Indústria i Comerç subvencionarà a l'ocupador la totalitat del cost salarial al seu càrrec per les següents contingències:
  
1. Absències del lloc de treball motivades per revisions mèdiques periòdiques o per prescripció facultativa. Per al càlcul de la subvenció es tindrà en compte la remuneració del treballador, i s'haurà de presentar justificant expedit pel facultatiu competent.
  
2. Baixes per incapacitat temporal, sempre que es referisquen a malaltia comuna o derivada de la síndrome. Per a l'abonament de la dita quantitat, s'haurà de presentar el full de salari del treballador, i també el document acreditatiu del període de baixa laboral.
  
L'import de les presents ajudes no podrà fer que l'import total d'ajudes de minimis que reba l'empresa durant un període de tres anys siga superior al límit de 100.000 euros.
  
Article 3. Beneficiaris de les ajudes
  
Podran acollir-se a estes ajudes les persones físiques o jurídiques amb àmbit d'actuació a la Comunitat Valenciana, que desenrotllen una activitat, amb fi de lucre o sense, i que tinguen contractats treballadors afectats per la Síndrome Ardystil, sempre que reunisquen i complisquen els requisits següents:
  
1. Realitzar una activitat de caràcter empresarial, professional o de caràcter social sense fi de lucre, en l'àmbit territorial de la Comunitat Valenciana.
  
2. Estar inscrites com a persones o entitats ocupadores en els règims de la Seguretat Social en què hi haja treballadors per compte d'un altre.
  
3. Trobar-se al corrent de les obligacions tributàries i davant de la Seguretat Social, en els termes establits en l'Ordre de 30 de maig de 1996 de la Conselleria d'Economia i Hisenda (DOGV de 21 de juny de 1996).
  
4. Tindre contractat en la data de la sol·licitud de l'ajuda convocada per esta ordre algun afectat per la Síndrome Ardystil.
  
Article 4. Requisits dels treballadors
  
Per a l'obtenció de les ajudes els treballadors contractats hauran de reunir els següents requisits
  
1. Justificació d'estar inclosos entre els afectats per la Síndrome Ardystil. Esta justificació la realitzen els treballadors mitjançant un certificat expedit per la unitat corresponent.
  
2. No podran trobar-se en les següents situacions respecte de l'ocupador:
  
a) Ser soci o membre del consell d'administració o l'òrgan que realitze les seues funcions en les entitats sol·licitants de caràcter societari mercantil o cooperatiu.
  
b) Pertànyer als òrgans de representació i/o direcció.
  
c) Tindre relació conjugal o familiar per consanguinitat o afinitat, fins al segon grau, inclusivament, amb l'ocupador.
  
Article 5. Sol·licituds, documentació i terminis
  
1. Les sol·licituds per a l'obtenció de les ajudes regulades en la present ordre hauran d'adreçar-se a la Direcció General d'Ocupació i Economia Social i es presentaran en l'imprés normalitzat en les corresponents àrees territorials de Treball o per mitjà de qualsevol altra de les formes establides en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
2. Les sol·licituds hauran d'anar acompanyades dels següents documents, en doble exemplar, mitjançant original o còpia compulsada:
  
1) Documentació acreditativa i identificadora del sol·licitant i, si és procedent, del representant legal.
  
2) NIF/CIF del sol·licitant.
  
3) Justificació d'estar al corrent en les obligacions tributàries i davant de la Seguretat Social, en els termes establits en l'Ordre de 30 de maig de 1996 de la Conselleria d'Economia i Hisenda, la vigència de la qual haurà d'estendre's fins al moment de l'atorgament de la subvenció.
  
4) Dades de domiciliació bancària, segons model (fitxa de manteniment de tercers).
  
5) DNI del treballador.
  
6) Contracte de treball degudament registrat a l'oficina d'ocupació corresponent.
  
7) Alta dels treballadors contractats, en el règim de la Seguretat Social que corresponga.
  
8) Justificació de les absències del lloc de treball expedides pel facultatiu competent.
  
9) Document acreditatiu del període de baixa.
  
10) Fulls de salari i documents de cotització a la Seguretat Social.
  
11) Certificat expedit per la unitat corresponent que acredite la pertinença del treballador al grup d'afectats per la Síndrome Ardystil.
  
12) Declaració d'altres ajudes públiques sol·licitades o concedides per a la mateixa finalitat, si n'hi haguera.
  
13) Declaració responsable, segons model, de les ajudes de minimis concedides per qualsevol projecte a l'empresa durant els últims tres anys, comptats des de la primera ajuda obtinguda per la norma de minimis, amb indicació de l'import, organisme, data de concessió i règim d'ajudes en què s'empara o, si és procedent, declaració responsable de no haver-ne rebuda cap.
  
14) Declaració responsable que el treballador no està sotmés en les situacions previstes en l'article 4.2.
  
3. El termini per a la presentació de sol·licituds finalitzarà el 30 de setembre de 1999.
  
4. Quan la sol·licitud no reunisca els requisits assenyalats en l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'adjunte la documentació que d'acord amb esta ordre resulte exigible, es demanarà a l'interessat que en el termini de 10 dies repare la falta o adjunte els documents preceptius, amb indicació que, si no ho fa així, es considerarà que desisteix de la seua petició, i s'hi arxivarà sense més tràmit.
  
Article 6. Resolució de concessió de les ajudes
  
L'Àrea Territorial de Treball podrà demanar del sol·licitant l'aportació addicional d'altres documents o dades aclaridors que estime necessaris per a resoldre la sol·licitud presentada.
  
La competència per a la concessió o denegació de les ajudes previstes en la present ordre, correspon al conseller d'Ocupació, Indústria i Comerç.
  
La resolució de concessió de les ajudes en fixarà expressament la quantia i incorporarà, si és procedent, les condicions, obligacions i determinacions accessòries a què ha d'ajustar-se el beneficiari.
  
Les ajudes s'atorgaran per ordre d'entrada de la sol·licitud, mentre hi haja consignació pressupostària, i la seua liquidació s'efectuarà d'una sola vegada.
  
La resolució es notificarà als interessats en els termes previstos en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
El termini màxim per a tramitar i resoldre els expedients serà d'un mes comptat des de la presentació de la sol·licitud; si esta es produeix una vegada publicada l'ordre per la qual es fan públics les línies de crèdit i l'import global màxim destinat a la concessió de les ajudes previstes en la present disposició. En cas contrari, el termini comptarà a partir de la dita publicació. Transcorregut el termini sense que s'hi haja dictat resolució, s'entendrà desestimada la sol·licitud de concessió de l'ajuda en els termes previstos en els articles 43 i 44 de la Llei 30/1992.
  
Les resolucions a què es refereixen els paràgrafs anteriors esgoten la via administrativa i contra elles podrà interposar-se un recurs contenciós administratiu davant del Tribunal Superior de Justícia de la Comunitat Valenciana, en el termini de dos mesos comptats des de l'endemà de la notificació de la resolució corresponent.
  
Article 7. Resolució d'incidències
  
1. L'òrgan competent per a la concessió de les ajudes previstes en la present ordre resoldrà les incidències que es produïsquen amb posterioritat a la concessió com pròrrogues de terminis, modificacions justificades o qualsevol variació de les condicions particulars de la concessió.
  
2. El beneficiari haurà de comunicar altres ajudes públiques o privades que haguera obtingut o sol·licitat per a la mateixa finalitat amb posterioritat a la data de presentació de la sol·licitud.
  
Article 8. Control, avaluació i seguiment
  
1. Correspondrà a la Direcció General d'Ocupació i Economia Social, a través de les àrees territorials de Treball, portar a cap la funció de control de les subvencions concedides, i també l'avaluació i el seguiment del present programa.
  
2. Per a la realització d'estes funcions s'utilitzaran tots els mitjans que estiguen a disposició de la Conselleria d'Ocupació, Indústria i Comerç, fins i tot la contractació amb tercers, i la col·laboració en el marc que corresponga amb la Inspecció de Treball i Seguretat Social.
  
3. El beneficiari estarà obligat a sotmetre's a les actuacions de control financer de la Intervenció General pel que fa a les ajudes concedides.
  
Article 9. Obligacions del beneficiari
  
Sense perjudici de les obligacions i els drets que l'ordre laboral vigent estableix per als ocupadors, es declaren les següents:
  
1. Facilitar totes les dades i la informació, en qüestions relacionades amb les subvencions concedides, que li siguen requerides per la Conselleria d'Ocupació, Indústria i Comerç, i també comunicar a la Conselleria les incidències i variacions que es produïsquen en relació amb aquelles.
  
2. L'empresari haurà de complir la Llei 31/1995, de Prevenció de Riscs Laborals, i, en especial, garantir de manera específica la protecció prevista en l'article 25 de la dita norma.
  
Article 10. Minoració i resolució de les ajudes concedides
  
1. L'incompliment de les obligacions, les condicions i els terminis establits en la present ordre i en la resolució, i la concessió amb posterioritat a la presentació de la sol·licitud d'altres ajudes públiques que en el seu conjunt excedisquen dels límits establits, podrà donar lloc a la minoració de la subvenció concedida.
  
2. L'incompliment per part del beneficiari de qualsevol dels requisits, les condicions i la resta de circumstàncies que donaren lloc a l'atorgament de la subvenció, o la variació de la finalitat de l'actuació, originarà la incoació, per part de l'òrgan competent per a la concessió de les ajudes, del corresponent expedient que podrà finalitzar, si és procedent, amb la resolució de la subvenció concedida i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència.
  
DISPOSICIONS ADDICIONALS
  
Primera
  
La concessió de les ajudes previstes en esta ordre estarà condicionada a l'existència de crèdit adequat i suficient per a això en els Pressupostos de la Generalitat Valenciana per a l'exercici 1999.
  
Per a complir allò que s'ha previst en l'article 47.11 del Text Refós de la Llei d'Hisenda Pública i d'acord amb el que establisca la Llei de Pressupostos de la Generalitat Valenciana per a 1999, per ordre de la Conselleria d'Ocupació, Indústria i Comerç es faran públics les línies de crèdit i l'import global màxim destinat a la concessió de les ajudes previstes en la present disposició.
  
Segona
  
En el cas que els documents exigits que han d'acompanyar la sol·licitud de concessió d'ajudes ja els tinguera qualsevol òrgan de l'administració actuant, el sol·licitant podrà acollir-se a allò que s'ha establit en l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que s'hi facen constar la data i l'òrgan o dependència on es presentaren o, si és procedent, s'emeteren, i que no hagen transcorregut més de cinc anys des de l'acabament del procediment al qual corresponguen.
  
En els supòsits d'impossibilitat material d'obtindre el document, l'òrgan competent podrà demanar-ne al sol·licitant la presentació o, si de cas hi manca, l'acreditació per uns altres mitjans dels requisits als quals es refereix el document.
  
DISPOSICIONS FINALS
  
Primera
  
Es faculta el director general d'Ocupació i Economia Social per a dictar les disposicions i adoptar les mesures que considere oportunes per al desenrotllament i l'aplicació d'allò que s'ha disposat en la present ordre.
  
Segona
  
La present ordre entrarà en vigor el dia de la seua publicació en el Diari Oficial de la Generalitat Valenciana.
  
València, 26 de novembre de 1998
  
El conseller d'Ocupació, Indústria i Comerç,
  
DIEGO SUCH PÉREZ